സംസ്ഥാനത്ത് നിര്മാണമേഖലയില് പ്രതിസന്ധി ധനമന്ത്രി ഇന്നു കരാറുകാരുമായി ചര്ച്ച നടത്തും ചങ്ങനാശേരി: സംസ്ഥാന സര്ക്കാര് കരാറുകാര്ക്ക് നല്കാനുള്ള 5200 കോടിയിലധികം രൂപ. സിമന്റ്, കന്പി, മെറ്റല് തുടങ്ങിയ സാമഗ്രികള്ക്ക് വില കുതിക്കുന്നു. നിര്മാണ മേഖലയില് പ്രതിസന്ധി രൂക്ഷമാകുന്നു. പ്രതിസന്ധി ചര്ച്ച ചെയ്യുന്നതിനായി ധനമന്ത്രി എന്. ബാലഗോപാല് കരാറുകാരുടെ പ്രതിനിധികളും ഉദ്യോഗസ്ഥ മേധാവികളുമായി ഇന്നു ചര്ച്ച നടത്തും. ഇന്നു മൂന്നിന് ധനമന്ത്രിയുടെ ചേംബറിലാണ് യോഗം വിളിച്ചു ചേര്ത്തിരിക്കുന്നത്. നിര്മാണ ജോലികള് നടത്തിയ ഇനത്തില് വന്തുക കുടിശികയായതോടെ സംസ്ഥാനത്ത് നിരവധി കരാറുകാര് പ്രതിസന്ധിയിലാണ്. നിര്മാണ സാമഗ്രികളുടെ അനിയന്ത്രിതമായ വിലവര്ധനവും കരാറുകാരെ വല്ലാതെ ബുദ്ധിമുട്ടിച്ചിരിക്കുകയാണ്. പല കരാറുകാരും പുതിയ ടെന്ഡര് ജോലികളുടെ കരാര് ഏറ്റെടുക്കാന് വൈമനസ്യം കാട്ടുന്നതും നിര്മാണ മേഖലയില് പ്രതിസന്ധി വര്ധിപ്പിച്ചിരിക്കുകയാണ്. പൊതുമരാമത്ത് കരാറുകാരെപ്പോലെ തന്നെ ജലവിഭവ വകുപ്പിലും കരാറുകാര്ക്ക് കോടിക്കണക്കിനു രൂപ ലഭിക്കാനുണ്ട്. 2021 ലെ കേന്ദ്ര പട്ടിക നിരക്കുകള് നടപ്പാക്കുക, വിവിധ വകുപ്പുകളും ഏജന്സികളും കരാറുകാര്ക്കു നല്കാനുള്ള 5200 കോടിയുടെ കുടിശികയില് പകുതിയെങ്കിലും ഉടനെ നല്കുക, വാറ്റ് നികുതി പ്രകാരം ഏറ്റെടുത്ത പണികള് ജിഎസ്ടിയിലേയ്ക്കു മാറ്റിയപ്പോള് ഉണ്ടായ നഷ്ടപരിഹാരം നല്കുക, നിര്മാണ വസ്തുക്കളുടെ വില നിയന്ത്രണത്തിനു നടപടികള് സ്വീകരിക്കുക, കോന്പസിറ്റ് ടെണ്ടര് ഉപേക്ഷിക്കുക, സന്തുലിത കരാര് വ്യവസ്ഥകള് തയാറാക്കുക തുടങ്ങി വിവിധ ആവശ്യങ്ങള് കേരള കോണ്ട്രാക്ടേഴ്സ് അസോസിയേഷന് സര്ക്കാരിനു സമര്പ്പിച്ചിരുന്നു. ഈ വിഷയങ്ങള് ഇന്നു ചര്ച്ച ചെയ്യുമെന്നാണ് സൂചന. ധനമന്ത്രി ചര്ച്ചയ്ക്ക് ക്ഷണിച്ച സാഹചര്യത്തില് നാളെ നടത്താന് നിശ്ചയിച്ച കരാറുകാരുടെ സെക്രട്ടറിയേറ്റ് മാര്ച്ചും ധര്ണയും മാറ്റി വച്ചതായി കേരളാ ഗവ. കോണ്ട്രാക്ടേഴ്സ് അസോസിയേഷന് സംസ്ഥാന പ്രസിഡന്റ് വര്ഗീസ് കണ്ണന്പള്ളി പറഞ്ഞു.